עיתונאי ודובר. ב-1974 החל לעבוד ב"מעריב". היה כתב בתי-המשפט בתל-אביב, כתב לענייני מפלגות, עורך מדור הספורט, עורך מוסף השבת ומ-2001 עד 2008 ממלא-מקום וסגן עורך "מעריב". הגיש תוכניות בטלוויזיה וברדיו. משמש עורך ומנחה של אירועי אקטואליה ודיונים בנושאי תיאטרון
נולד ב-8 במאי 1952 בחיפה. למד בבית-הספר היסודי ע"ש חיים נחמן ביאליק עד 1965, ובבית-הספר התיכון אורט קריית-ביאליק עד 1970. באותה שנה התגייס לצה"ל ושירת בלהקה הצבאית של חטיבת גולני. היה זמר, שחקן ומנחה בלהקה, ובמשך שנה מפקד הלהקה. בשנת שירותו השלישית היה כתב צבאי וסיקר את פעולות החטיבה. ב-1973 השתחרר והחל בלימודי מדע המדינה והיסטוריה כללית באוניברסיטת חיפה. מקץ שנתיים עזב את הלימודים והשלים את התואר הראשון באוניברסיטת בר-אילן ב-1978. ב-1974 החל לעבוד ב"מעריב". בתפקידו הראשון שימש כתב בתי-המשפט בתל-אביב. סיקר, בין היתר, את משפטיהם של אשר ידלין, מיכאל צור, יהושע בן-ציון, מוטי פרידמן ולאה רבין, וכן את משפט הדיבה של בצלאל מזרחי נגד "הארץ". באותה תקופה פירסם גם שני תחקירים מיוחדים – "עמוס ברנס, רוצח או לא", על אודות פרשת רצח החיילת רחל הלר; ו"צדק ביוקר", בנושא שכר הטרחה של עורכי-דין. ב-1980 מונה לתפקיד כתב לענייני מפלגות של "מעריב" וסיקר את מערכות הבחירות לכנסת העשירית ב-1981 ולכנסת ה-11 ב-1984, וכן את פרישתו של מנחם בגין מהזירה הפוליטית. כמו כן היה שותף לשלושה תחקירים מיוחדים: "המירוץ אחר המיליונרים", על מימון מפלגות בבחירות לכנסת העשירית; "ימית – ניתוח שלאחר המוות"; ו"דו"ח מעריב – המלחמה שלא נסתיימה", על אודות קבלת ההחלטות בממשלה במהלך מלחמת לבנון. ב-1984 זכה, יחד עם יעקב ארז ואברהם תירוש, בפרס סוקולוב על תחקיר מלחמת לבנון. בשנים 1986–1990 שימש עורך מדור הספורט של "מעריב". במסגרת תפקידו הרחיב את היקף המדור והצעיר את צוות כותביו. בין השאר קיבל לעבודה את הכתבים עפר שלח ובן כספית. מיולי 1992 ועד 2002 היה עורך מוסף השבת של "מעריב". בדצמבר 2001 מונה לממלא-מקום וסגן עורך "מעריב". ב-2007 הודיע על עזיבתו, ובמרץ 2008 עבר לעמוד בראש אגף תקשורת, פרסום ואסטרטגיה שיווקית בבית החולים שיבא בתל השומר. במקביל לעבודתו ב"מעריב" הגיש תוכניות בטלוויזיה וברדיו. ב-1989 הגיש את התוכנית "ערב חדש" בטלוויזיה החינוכית. בשנים 1991–1995 הגיש את תוכנית הרדיו הלילית השבועית "אמצע הלילה" ברשת ב. ב-1992 הגיש את תוכניות הטלוויזיה "משולש" בערוץ 3 של חברת הטלוויזיה בכבלים תבל ו"אכפת לי" בטלוויזיה החינוכית. ב-1995 הגיש את התוכנית "בוקר טוב ישראל" בערוץ הראשון. בשנים 1991–2002 הגיש מדי שבת את תוכנית האקטואליה "תופסים כיוון" ברשת ב. מ-1984 עורך ומנחה אירועי ראיונות ואקטואליה המתקיימים מדי שבת במקומות שונים בארץ (תל-אביב, רמת-גן, גבעתיים ונתניה). מ-1996 מקיים דיונים בנושאי תיאטרון. בין היתר הופיע ברחבי הארץ עם הצגת הקאמרי "פולארד" כמנחה רב-שיח בנושא "לשחרר את פולארד". במרץ 2007 הגיש בפעם ה-300 את תוכנית הרדיו שבת גן, תוכנית הראיונות של עיריית רמת-גן, לאחר 20 עונות ברציפות ו-1,200 מרואיינים. במקביל לעבודתו ב"מעריב" תיעד את קורות חטיבת גולני בספר "גולני – משפחת לוחמים", שיצא לאור ב-1980 ושימש מאוחר יותר כבסיס לכרך "חיל הרגלים" באנציקלופדיה "צה"ל בחילו", שיצאה לאור ב-1982. ב-1990 יצא לאור ספרו "הסוחרים", המתעד את גלגוליה של לשכת המסחר משנות העשרים ועד שנות התשעים.  "גולני, משפחת לוחמים", 1980